钦定古今图书集成/明伦汇编/家范典/第082卷 > 春秋四传 > 《宋伯姬卒》
## 钦定古今图书集成/明伦汇编/家范典/第082卷 > 春秋四传 > 《宋伯姬卒》

《春秋》襄公三十年夏五月甲午，宋灾，宋伯姬卒。
《左传》“或叫于宋太庙曰：‘嘻嘻出出，鸟鸣于亳社，如曰
嘻嘻’。”甲午，宋大灾，宋伯姬卒，待姆也。君子谓宋共姬
女而不妇，女待人妇，义事也。

《穀梁传》：取卒之日加之灾上者，见以灾卒也。其见以
灾卒奈何？伯姬之舍失火，左右曰：“夫人少辟火乎？”伯
姬曰：“妇人之义，傅姆不在，宵不下堂。”左右又曰：“夫人
少辟火乎？”伯姬曰：“妇人之义，傅姆不在，宵不下堂。”遂
逮乎火而死，妇人以贞为行者也。伯姬之妇道尽矣。
详其事，贤伯姬也。

胡传《穀梁子》曰：“取卒之日加之灾上者，见以灾卒也。
伯姬之舍失火，左右曰：‘夫人少避火乎’？曰：‘妇人之义，
傅姆不在，宵不下堂’。遂逮乎火而死。妇人以贞为行
者也。伯姬之妇道尽矣，详其事，贤伯姬也。《易》曰：‘恒其
德，贞，妇人吉，夫子凶’。而或以为共姬女而不妇，非也。
世衰道微，暴行交作，女德不贞，妇道不明，能全其节”，
守死不回，见于《春秋》者，宋伯姬耳。圣人冠以夫谥，书
于《春秋》，曰“葬宋共姬”，以著其贤行，励天下之妇道也。

〈大全〉程子曰：以顺从为恒者，妇人之道，在妇人则为贞，故吉。若丈夫而以顺从于人为恒，则失其刚阳之正，乃凶也。安定胡氏曰：伯姬乃妇人中之伯夷也。襄陵许氏曰：“王化始于正家，《春秋》拨乱谨礼，以宋共姬为妇道之表，故详录焉。”刘氏曰：“使共姬避火而全生，未足以害其贞也。然而不以已之可以全其生之故，而违”天下之常义，此安乎性命者乃能之。故审乎生死之度，辨乎荣辱之境，知礼之重重于生，辱之甚甚于死，伯夷、叔齐饿于首阳之下，求仁得仁，何以过乎？《左氏》曰：“共姬女而不妇。”女待人妇，义事也。非也。如共姬之守礼死义，不求生以害仁，亦可免矣，反谓之不妇乎？《易》曰：“恒其德，贞，妇人吉。”共姬恒之矣，所谓妇也。